Source: https://domov.sme.sk/c/5724432/ukrajinske-organy-o-postupe-v-kauze-vrazdy-duckeho-zatial-neinformovali.html
Timestamp: 2017-11-23 00:17:48+00:00
Document Index: 434351

Matched Legal Cases: ['súd ', 'súd ', 'Súd ', 'Súd ', 'súd ', 'Súd ']

Ukrajinské orgány o postupe v kauze vraždy Duckého zatiaľ neinformovali - domov.sme.sk
Ukrajinské orgány o postupe v kauze vraždy Duckého zatiaľ neinformovali
Ukrajinské orgány činné v trestnom konaní zatiaľ neinformovali slovenskú stranu o tom, ako postupujú v kauze vraždy Jána Duckého.
17. jan 2011 o 11:02 TASR
Generálna prokuratúra Ukrajiny prevzala koncom leta minulého roka trestné konanie voči Olegovi Michajlovičovi K. v kauze vraždy Duckého.
BRATISLAVA. Ukrajinské orgány činné v trestnom konaní zatiaľ neinformovali slovenskú stranu o tom, ako postupujú v kauze vraždy bývalého predstaviteľa Slovenského plynárenského priemyslu (SPP) a exministra hospodárstva Jána Duckého.
"Ministerstvu neboli doručené žiadne nové informácie v súvislosti s týmto prípadom. Ukrajinskú stranu sme kontaktovali v októbri, ale žiadne nové informácie sme nezískali, povedal pre TASR hovorca Ministerstva spravodlivosti Peter Bubla.
Generálna prokuratúra (GP) Ukrajiny prevzala koncom leta minulého roka trestné konanie voči Olegovi Michajlovičovi K. v kauze vraždy Duckého a vo veci začalo konať podľa vtedajších informácií Ministerstvo vnútra Ukrajiny. GP Ukrajiny informovala o tom MS SR. Príslušné justičné orgány Ukrajiny však slovenskú stranu o konkrétnych krokoch neupovedomili, pretože ide o vnútroštátne trestné konanie Ukrajiny.
Okresný súd (OS) Bratislava I začiatkom júla minulého roka nechal úradne preložiť do ukrajinského jazyka potrebné listiny. Následne po súhlase Generálnej prokuratúry SR a celého konania z 21. júla rozhodla vtedajšia ministerka spravodlivosti SR Viera Petríková, že súhlasí "s podaním žiadosti o odovzdanie trestného konania vedeného na území SR proti občanovi Ukrajiny Olegovi Michajlovičovi K., rodenému T., pre trestné činy vraždy a nedovoleného ozbrojovania".
MS SR podalo žiadosť o odovzdanie trestného konania vedeného na území SR proti Olegovi Michajlovičovi K., rodenému T., pre spomínané trestné činy na Generálnu prokuratúru Ukrajiny jeden deň po tom, teda 22. júla, rezort slovenskej justície pripojil aj potrebné dokumenty v ukrajinskom jazyku.
Okresný súd Bratislava I 1. októbra 2008 odročil na neurčito hlavné pojednávanie s obžalovaným Olegom K. v kauze vraždy Duckého.
"Súd prerušil trestné stíhanie. Na návrh prokuratúry navrhuje konanie proti ujdenému. Na splnenie tejto podmienky sa musí najskôr využiť možnosť postúpenia trestnej veci orgánom štátu, z ktorého je obžalovaný. Súd prerušil trestné stíhanie a vec odročil na neurčito vzhľadom na postup podľa paragrafu 529," povedal vtedy pre TASR hovorca Krajského súdu (KS)v Bratislave Pavol Adamčiak.
Dôvodom bolo, že dovtedy súd tak, ako aj na poslednom pojednávaní v júni neevidoval písomný súhlas obžalovaného s konaním v jeho neprítomnosti. Oleg K., voči ktorému tak bolo prerušené trestné stíhanie, sa na októbrové pojednávanie opätovne nedostavil. Súd odročil hlavné pojednávanie po štvrtý raz.
Obžalovaný na predchádzajúce pojednávanie, ktoré malo v tejto veci byť 4. júna 2008, neprišiel a ani nezaslal súhlas s pojednávaním v jeho neprítomnosti. Sudca okresného súdu vtedy uložil poriadkovú pokutu vo výške 659 eur obhajcovi obžalovaného, pretože nezabezpečil súdu súhlas Olega K. s pojednávaním v jeho neprítomnosti.
Následne KS zrušil uloženie pokuty. Na júnové pojednávanie predvolali osem svedkov. Hlavné pojednávanie museli vtedy odročiť z rovnakého dôvodu - pre chýbajúci písomný súhlas - po tretí raz.
Predtým sa v tejto veci malo pojednávať 7. apríla, proces však príslušná sudkyňa odročila. Obžalovaný, ktorému v prípade dokázania viny hrozil na Slovensku trest odňatia slobody od desať do 15 rokov, sa na pojednávanie vtedy opätovne nedostavil.
Oleg K., ktorý žije v súčasnosti na Ukrajine, síce údajne súhlasil, aby hlavné pojednávanie prebehlo v jeho neprítomnosti, no písomný súhlas nedoručil do termínu pojednávania na Slovensko. Prvé verejné zasadnutie sa malo v tejto veci uskutočniť 28. septembra. Oleg K. však ani vtedy neprišiel na Slovensko.
Olega K. začiatkom leta 2007 prokuratúra opäť obžalovala z vraždy Jána Duckého. Obžalovaný sa údajne usiloval celú vec vyriešiť a na Slovensku sa chcel stretnúť s dcérou. Taktiež zdôraznil, že proti nemu nie je dôveryhodný svedok. Oleg K. odišiel podľa vlastných slov zo Slovenska preto, lebo sa bál o svoj život.
Zastreleného Duckého našli 11. januára 1999 vo vchode panelového domu na Bajzovej ulici č. 12 v Bratislave. Podľa dostupných informácií bol zastrelený štyrmi strelami z pištole kalibru 7,65 mm.